《闻浙东方寇大作道路不通迂路由江南以归有感二首 其二》
宋代·李纲

东南久无备，盗贼起不虞。揭竿与荷锄，皆是耕田夫。

谁为捕逐者，得官缘苞苴。不读一行字，况复知孙吴。

厥初既轻敌，屡北辄睢旴。屯兵非不多，一扫不复馀。

虎兕出于柙，是谁之过欤。凶焰陵郡县，良民遭戮屠。

坐令腹心地，化为豺豕区。除恶当务早，滋蔓良难图。

王师何日出，努力观庙谟。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。